**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆԸ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**

Ղեկավարվելով «Տեղական ինքնակառավարման մասին» Հայաստանի Հանրապետության օրենքի 13-րդ հոդվածի 11-րդ մասի, Գյումրի համայնքի ավագանու (այսուհետ՝ ավագանի) կանոնակարգի 15-րդ և 16-րդ կետերի դրույթներով և հիմք ընդունելով ավագանու «ԳԱԼԱ» խմբակցության կողմից ներկայացված «Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանը ուղղված ուղերձի ընդունման մասին» որոշման նախագիծը՝ **Գյումրի համայնքի ավագանին որոշում է.**

1. Ընդունել Հայաստանի Հանրապետության կառավարությանը ուղղված ուղերձ՝ համաձայն հավելվածի:
2. Սույն որոշումն ուժի մեջ է մտնում ընդունմանը հաջորդող օրվանից:

**Ա. ՎԱՐԴԱՆՅԱՆ**

**Ք. ՄԿՐՏՉՅԱՆ**

**Ա. ԳՐԻԳՈՐՅԱՆ**

**Լ. ԲԱՐՍԵՂՅԱՆ**

Կատարող՝

Ք.Մկրտչյան

**Հավելված՝**

**Հայաստանի Հանրապետության**

**Շիրակի մարզի Գյումրի համայնքի**

**ավագանու 2017թվականի**

**դեկտեմբերի 06-ի N -Ա որոշման**

Հայաստանի Հանրապետությունում մանկապարտեզների մատչելիությունը տարբեր է: Մայրաքաղաքում, մեկ շնչին ընկնող համայնքային բյուջեի մեծության շնորհիվ մանկապարտեզներն անվճար են, մյուս բոլոր համայնքներում, այդ թվում՝ Գյումրիում, որտեղ կան համայնքապատկան մանկապարտեզներ՝ վճարովի, իսկ մոտ 500 համայնքներում համայնքապատկան մանկապարտեզներ ընդհանրապես չկան: Այս խտրականության հետևանքով առաջին դասարան գնացող երեխաների մի մասն ունենում է նախնական գիտելիքներ, մյուսները՝ ոչ, ինչը հետո հանգեցնում է ուսման առաջադիմության շոշափելի տարբերությունների՝ դրանից բխող հետևանքներով: Ներկայումս մոտ 46 տոկոս աղքատության մակարդակ ունեցող Գյումրի քաղաքում ծնողը պարտավոր է վճարել ամսական միջին հաշվով 7-8 հազար Հայաստանի Հանրապետության դրամ՝ որպես մանկապարտեզի ուսման վարձ: Գյումրիում սոցիալական դրության, աղքատության բարձր մակարդակի հանգամանքների բերումով հազարավոր ընտանիքների անվճարունակության պատճառով, ստեղծվել է մի իրավիճակ, երբ Գյումրու քաղաքապետարանի տվյալներով 1700 երեխա զրկված է մանկապարտեզ հաճախելու հնարավորությունից: Գյումրու ավագանին, վերլուծելով ստեղծված դրությունը, համայնքային բյուջեի կարողությունը, գտնում է, որ ինքնուրույն հնարավորություն չունի վերացնելու Գյումրու մանկապարտեզահասակ երեխաների շրջանում այս խտրականությունը:

Հաշվի առնելով վերոգրյալը խնդրում ենք ՀՀ պետական բյուջեի կամ այլ հնարավոր միջոցներից տարեկան 550 մլն Հայաստանի Հանրապետության դրամ սուբվենցիա հատկացնել Գյումրի համայնքին: Այդ հատկացման շնորհիվ հնարավոր կլինի ապահովել Գյումրու բոլոր մանկապարտեզահասակ երեխաների անվճար նախնական կրթությունը, մինչև Գյումրին տնտեսապես զարգանա, ինչի արդյունքում կաճի համայնքային բյուջեն և համայնքը կկարողանա ինքնուրույն հոգալ բոլոր երեխաներին անվճար նախնական կրթություն տալու ծախսերը:

**ՀԻՄՆԱՎՈՐՈՒՄ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆԸ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**» **ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

«Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանը ուղղված ուղերձի ընդունման մասին» որոշման ընդունումը պայմանավորված է Գյումրի համայնքի սոցիալապես անապահով ընտանիքներին աջակցություն ցուցաբերելու, նախադպրոցական ուսումնական հատատություններ հաճախելը մատչելի դարձնելու և նախադպրոցական տարիքի երեխաների կրթության և դաստիարակության գործընթացը լիարժեք ապահովելու անհրաժեշտությամբ:

**ՏԵՂԵԿԱՆՔ**

«**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆԸ ՈՒՂՂՎԱԾ ՈՒՂԵՐՁԻ ԸՆԴՈՒՆՄԱՆ ՄԱՍԻՆ**» **ՈՐՈՇՄԱՆ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԳՅՈՒՄՐԻ ՀԱՄԱՅՆՔԻ 2017ԹՎԱԿԱՆԻ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ՓՈՓՈԽՈՒԹՅԱՆ ՄԱՍԻՆ**

«Հայաստանի Հանրապետության Շիրակի մարզի Գյումրի համայնքի ավագանու կողմից Հայաստանի Հանրապետության կառավարությանը ուղղված ուղերձի ընդունման մասին» որոշման ընդունմամբ Գյումրի համայնքի 2017 թվականի բյուջեում էական փոփոխություններ՝ ավելացումներ կամ նվազեցումներ, չեն նախատեսվում: